|  |  |
| --- | --- |
|  | Vedlegg til: Reservasjon mot forskning – informasjon til pårørende, REPADok ID: 146458 |
| Informasjon om rettsmedisinsk obduksjon av voksne |

Oslo universitetssykehus (OUS) utfører rettsmedisinsk obduksjon på oppdrag fra politiet/ påtalemyndigheten i tilfeller der dødsfallet er eller kan være unaturlig. Hensikten med obduksjonen er å finne dødsårsaken og gjøre medisinske undersøkelser som kan belyse omstendighetene rundt dødsfallet. Resultatene fra obduksjonen blir overlevert til politiet. Politiet avgjør når og hvilke resultater fra obduksjonen som kan gis til pårørende. Det tar vanligvis 3 – 4 måneder før alle analyser som er nødvendige for å kunne fastslå dødsårsak er ferdige. Først da kan OUS skrive en endelig obduksjonsrapport og overlevere den til politiet. Det er dessverre ikke alltid man finner en dødsårsak.

**Hva skal pårørende som ønsker informasjon om resultater fra obduksjonen gjøre?**

Informasjon om resultatene av obduksjonen sammenfattes i en endelig rapport som vanligvis foreligger etter 4 – 6 måneder. Ved enkelte tilfeller kan det ta noe lengre tid. Bisettelse og begravelse kan foregå før de endelige resultatene foreligger. Dersom du/dere som pårørende ønsker informasjon om funn fra obduksjonen må det rettes en henvendelse til det lokale politidistriktet. Slik informasjon vil vanligvis først kunne gis når politiet har fått anledning til å gå gjennom den endelige rapporten.

**Henvendelsen kan rettes til følgende kontaktpunkter hos politidistriktene:**

Oslo politidistrikt: tlf 22 66 99 41, telefontid fra kl. 09.00-15.00

Øst politidistrikt: tlf 64 99 30 00 / e-post: fsi.ost@politiet.no

Sør-Øst politidistrikt: fsi-sor-ost@politiet.no

Agder politidistrikt: tlf 38 13 64 91

Innlandet politidistrikt: post.innlandet@politiet.no

**Hva er en rettsmedisinsk obduksjon?**

En rettsmedisinsk obduksjon er en grundig undersøkelse av en avdød der en spesialutdannet lege (rettsmedisiner) har som oppgave å fastslå dødsårsaken. For at obduksjonen skal kunne gi best mulig svar, bør den utføres så raskt som mulig etter døden. OUS legger stor vekt på at obduksjonen i hvert tilfelle skal utføres så skånsomt som mulig, og i så liten grad som mulig være synlig etter undersøkelsen.

Ved OUS gjøres først datarøntgenundersøkelse (CT) av hele kroppen før det foretas en utvendig undersøkelse. Deretter tas alle indre organer ut og undersøkes. For å undersøke de indre organene lages vanligvis et snitt i huden fra halsgropen ned i midtlinjen på brystet og buken. Det lages også et snitt i bakhodet slik at hjernen kan undersøkes.

Det tas små vevsprøver av flere indre organer og prøver av kroppsvæsker (blant annet blod og urin) for å utføre nødvendige tilleggsundersøkelser som mikroskopiske undersøkelser og laboratorieanalyser (for eksempel legemidler, rusmidler, kjemiske stoffer, virus og bakterier).

**Hva skjer med organene som er undersøkt?**

Organene legges tilbake i kroppen etter at de er undersøkt og prøvene er tatt. I noen tilfeller må vi forbehandle organene, for eksempel hjernen, før nødvendige undersøkelser gjennomføres. Slik forbehandling tar vanligvis noen uker, og dermed vil begravelse/bisettelse oftest finne sted før disse organene er ferdig undersøkt. Organene som ikke kan legges tilbake i kroppen etter obduksjon blir kremert og anonymt nedsatt i minnelund.

**Prøver til forskning (Se eget vedlegg)**

I tillegg til prøvene som tas for å undersøke dødsårsak, kan OUS ta noen små prøver av vev og vevsvæsker (noen få gram til sammen) til forskning.
Mer informasjon om bakgrunnen og formålet med forskningen, samt adgang til å reservere seg mot forskning framgår i skrivet *Informasjon om reservasjonsrett mot forskning.*

Med vennlig hilsen

Oslo universitetssykehus

Seksjon for rettspatologi og klinisk rettsmedisin